Koronavirusga chalingan bemorlarning infeksiyadan halok bo`lish holatlari kun sayin kamaymoqda

COVID-19 pandemiyasi dunyo bo`ylab tarqala boshlagach, birinchi navbatda Evropa Ittifoqi davlatlari, ayniqsa Italiya, keyinroq Ispaniya va Fransiya kasallikning asosiy o`choqlariga aylandi. 
Nisbatan qisqa muddatlarda epiedmiya qurbonlarining qit`adagi umumiy soni yuz mingdan oshib ketdi.
Faqat Evropa davlatlarida keng ko`lamli karantin choralari ko`rila boshlagandan keyingina, ya`ni so`nggi ikki hafta davomida bemorlarning infeksiyadan halok bo`lish holatlari kun sayin kamaymoqda. Masalan, 4 aprelda ko`hna qit`ada koronavirus oqibatida 5 181 kishi hayotdan ko`z yumgan bo`lsa, ikki hafta o`tib ayni ko`rsatkich 2 683 ni tashkil etdi.
 Statistikada har tomonlama etakchi bo`lgan yuqorida sanab o`tilgan mamlakatlarda ham ko`ngilsiz raqamlar miqdori pastga harakatlana boshladi. Bu fikrlarni “Euronews” nashri keltirmoqda.
Ushbu davlatlar hukumatlari, garchi ertangi kunga ishonch bilan qarayotgan bo`lsa-da, baribir ehtiyotkorlikni qo`ldan bermaslik lozimligini ta`kidlashyapti. Tan olinishicha, avvalgi me`yoriy hayot tarziga qaytish oson bo`lmaydi. Umuman bunday taxmin masalasi hozir kun tartibida turgani ham yo`q.
Jahon sog`liqni saqlash tashkiloti mas`ullari ham bu borada xuddi shunday fikrda.
Garchi, zararlanishning kunlik o`sishi to`xtagan taqdirda ham hozirgi paytda epidemiyaning yakuniga etganini anglatmaydi. Haliyam odamlardan, millatlardan, davlatlardan, hukumatlardan va tibbiyot xodimlaridan talab etiladigan ustuvor vazifa virus tarqalishini nazoratda ushlash bo`lib qolaveradi. Bu fikrni JSST direktori Tedros Adxanom Gebreyesus zo`r berib ta`kidlamoqda.
EI hududida Germaniya va Avstriya karantin choralarini bosqichma-bosqich yumshatishga kirishdi.
Berlin va Vena shaharlarida asta-sekinlik bilan iqtisodiyot murvatlari burala boshladi, mayda va o`rta biznes vakillariga ishlash imkoniyati yaratilyapti.
Norvegiyada kichik yoshdagi bolalar uchun o`quv muassasalari, Daniyada esa sartaroshxonalar ochilmoqda.
Fransiya va Buyuk Britaniya hozircha cheklovlarni ushlab turibdi, bu ikki davlat haliyam karantinda.
Parijda 11 maydan mamlakat jonlana boshlaydi, degan gap-so`zlar yuribdi, ammo hozircha “ochilish” siyosati qaysi muddatlarda, qanday tartibda, qay ko`rinishda ro`y berishi xususidagi yo`l xaritasi ommaga taqdim etilgani yo`q.
Birlashgan Qirollik hududida esa virusdan himoyalanish rejimi yana bir necha hafta davom etishi haqiqatga yaqin.